Biserica de lemn din Bârsana

Biserica de lemn a vechii mănăstiri a Bârsanei se află azi în localitatea Bârsana, în județul Maramureș, pe dealul numit Jbâr. Aceasta este o veche biserică greco-catolică (azi, monument istoric). Însă nu trebuie confundată cu noua biserică de lemn din actualul complex monahal ortodox "Mănăstirea Bârsana", ridicată în 1993, aflată la câțiva km distanță de locul unde s-a aflat, aproximativ, între anii 1739-1795 vechea biserică de lemn.Lăcașul de cult datează din anul 1711 și are hramul „Intrarea Maicii Domnului în Biserică (Templu)”. Biserica de lemn din Bârsana se află pe noua listă a monumentelor istorice sub codul LMI: MM-II-m-A-04517. Biserica a fost inclusă pe lista de patrimoniu cultural mondial UNESCO împreună cu alte șapte biserici din județul Maramureș în decembrie 1999: Biserica de lemn din Budești Josani, Budești Biserica de lemn din Desești, Desești Biserica de lemn din Poienile Izei, Poienile Izei Biserica de lemn din Ieud Deal, Ieud Biserica de lemn din Șurdești, Șurdești Biserica de lemn din Plopiș, Plopiș Biserica de lemn din Rogoz, Rogoz Bisericile de lemn din Budești Josani, Desești, Bârsana, Poienile Izei și Ieud Deal se află în Maramureșul istoric, cele de la Șurdești și Plopiș sunt în vechea Țară a Chioarului, iar biserica Sf. Arhangheli din Rogoz e situată în Țara Lăpușului. Istoric și trăsături arhitectonice Biserica de lemn din Bârsana este situată în Maramureșul istoric, pe valea Izei. Este o biserică veche de lemn, construită în anul 1711, în locul numit „Părul Călugărului”, de preotul nobil Ioan Ștefanca (cel mai probabil, în acea perioadă fiind unit cu Biserica Romei) împreună cu fiii săi și alți săteni, pentru a-i mulțumi lui Dumnezeu pentru protecție în timpul ciumei mari din anul anterior. Biserica a fost mutată mai apoi, pe Valea Izei, în jurul anului 1739, pe locul unui cimitir apărut după luptele cu tătarii de la 1717. Biserica a fost mutată a doua oară, când a fost adusă în sat, în jurul anului 1795, în mijlocul unui cimitir apărut în urma victimelor ciumei mici de la 1742 sau de mai târziu. Biserica este construită din bârne asamblate în sistem „blockbau” și are plan dreptunghiular, cu pridvor cu două niveluri pe vest și absidă a altarului poligonală, în retragere. Acoperișul, cu streașină dublă, are deasupra pronaosului un turn-clopotniță cu camera clopotelor în consolă, deschisă, cu arcade pe stâlpi și acoperiș înalt, piramidal. Înlăuntrul bisericii este remarcabil prin bolta de secțiune poligonală, pe console (în comparație cu bolțile semicilindrice întâlnite de obicei), iar la exterior sunt pridvoarele cu arcade pe stâlpi sculptați și parapete traforate. Ulterior, a fost adăugat, pe latura de vest, pridvorul cu două niveluri și au fost lărgite ferestrele. În anul 1929 au fost tăiate ferestrele care încadrează ușa dintre naos și pronaos. Pictura Interiorul bisericii a fost repictat în 1806 de către zugravul Toader Hodor, originar din Vișeu de Mijloc, ale cărui lucrări au fost influențate de arta barocă și rococo a acelor vremuri.. Prezența lui în Maramureș e semnalată abia în primii ani ai secolului XIX, în câteva biserici de pe cursul inferior al Izei și din satele din vecinătate: Cornești, Bârsana (1806), Văleni (1807), și Nănești (1809). Picturile din vechea biserică de la Bârsana, păstrată în proporție mai mare în altar și naos, au fost executate pe pânză fixată pe pereții de lemn, materialul textil fiind acoperit mai înainte cu un preparat pe bază de var peste care se realiza lucrarea artistică, așa cum se obișnuia atunci în zugrăveală lăcașurilor de cult din lemn din Transilvania. Pictura murală are un program iconografic dominat, în naos, de scene din Geneză, iar în pronaos de Judecata de Apoi, ca și de discursul moralizator pus în evidență de paralelismul dintre scenele din Vechiul Testament și Patimile lui Iisus. Zugravul Toader Hodor introduce în pictura murală maramureșeană motive decorative de inspirație barocă și rococo și un mod de reprezentare pictural și dinamic, ce depășește tradiția postbizantină. În cadrul creației sale pictura de la Bârsana reprezintă cel mai coerent ansamblu decorativ, ce include pictura murală, iconostasul și mobilierul, interiorul bisericii dând impresia unui spațiu plastic inedit prin raport cu tradiția postbizantină, dominantă până spre sfârșitul secolului al XVIII-lea. Nu numai pictura murală a bisericii din Bârsana, dar și icoanele și piesele de mobilier se conformează unor legi ornamentale de tip baroc. Programul iconografic Pictura bolții naosului cuprinde mai multe scene cu semnificație complexă, cu aluzie la Judecata de Apoi. Spre nord este reprezentat Soborul Arhanghelilor, cu Arhanghelul Mihail în centru, ținând în mâini sabia și balanța, ca în ziua Judecății de Apoi. Scena centrală a bolții este înălțarea la cer a Sfântului Ilie, în carul tras de cai înaripați. Mai jos, la stânga, Sf. Ilie șade pe vârful muntelui, așa cum este scris în 4 R 1,9, chemând foc din cer peste cei cincizeci (4 R 1,10), cf. E. Poirot, Triada Dreptului Enoh, a Sfântului Profet Ilie și a Sfântului Ioan Teologul (Evanghelistul), în ciclul Sf. Ilie din biserica Ieud-Deal,î n Tabor 2014/nr. 7, nota 8 p. 17. Bolta altarului înfățișează Încoronarea Fecioarei Maria, temă de glorificare a Maicii Domnului, de origine apuseană, zugrăvită în altar conform dogmei întrupării (a Neprihănitei Zămisliri). Înfățișarea sfinților ierarhi completează programul altarului, cuprinzând registrele inferioare. Astfel sfinții arhierei poartă saccos, omofor încrucișat pe piept, mitră și cârjă episcopală. Alte imagini simbolizează Euharistia (Iisus, vița-de-vie și vizunea din Alexandria a Sfântului Petru) sau Cuminecarea - Împărtășania (împărtășirea Sfântului Onofrie). Pictura naosului se caracterizează prin reprezentarea în paralel a Genezei, în 20 de episoade extrem de detaliate și a ciclului „Patimilor”, în 18 episoade. Din pictura pronaosului se păstrează doar pe peretele sudic un mic fragment, reprezentând Cetele Drepților, care făceau parte din ansamblul Judecății de Apoi. Tâmpla (iconostasul) vechii biserici din Bârsana prezintă un program iconografic aparte. De jos în sus, în primul registru este figurată Duminica tuturor sfinților, cu Iisus în centru, binecuvântând cu amândouă mâinile. În următorul, Iisus tronează înveșmântat ca mare preot (arhiereu) și ține Evanghelia deschisă, fiind încadrat de apostoli și de doisprezece prooroci. Registrul superior este dedicat Maicii Domnului care apare, cu Pruncul Sfânt în brațe, încoronată și cu un sceptru în mână, afaltă între profeții Vechiului Testament care au prevestit-o. În ultimul registru este reprezentată Răstignirea Domnului la care asistă, de o parte și de alta a crucii, Maica Domnului și apostolul Ioan Evanghelistul. Principalele piese de mobilier din biserică sunt integrate unei viziuni artistice unitare, folosind, la rândul lor, elemente de morfologie barocă. Ușile împărătești sunt construite în ajur, pe suportul unor linii șerpuite, pe care se înfășoară vrejuri cu frunze, iar ușile diaconești sunt decupate după forma siluetelor arhanghelilor Mihail și Gavril. Icoanele împărătești sunt închise în chenare, terminate în partea superioară prin arcade baroce flancate de colonete pe care se încolăcesc ciorchini de viță de vie. Celelalte picturi murale ale lui Toader Hodor din alte locuri s-au pierdut odată cu dezmembrarea bisericilor din Văleni și Nănești. Note Bibliografie Istoricul bisericii vechi de lemn din Bârsana cu hramul „Intrarea Maicii Domnului în Biserică” - preot paroh Gheorghe Urdă Studii despre bisericile din Maramureș Bârlea, Ioan (1909). Însemnări din bisericile Maramureșului. București. Bud, Tit (1911). Date istorice despre protopopiatele, parochiile și mănăstirile române din Maramureș din timpurile vechi până în anul 1911. Gherla. Popa, Radu (1970). Țara Maramureșului în veacul al XIV-lea. București: Editura Academiei RSR. Porumb, Marius (1982). „Biserici de lemn din Țara Maramureșului”. Monumente istorice și de artă religioasă din Arhiepiscopia Vadului, Feleacului și Clujului. Cluj: 97–130. Baboș, Alexandru (2000). Three Centuries of Carpentering Churches, a Chronological Approach to the Sacred Wooden Architecture of Maramureș. Lund: Lunds universitet. ISBN 91-630-9278-6. Eggertsson, Ólafur și Baboș, Alexandru (2003). „Dendrochronological dating in Maramureș with special emphases on objects from the Maramureș museum in Sighetul Marmației”. Tradiții și Patrimoniu (2-3): 40–49. Baboș, Alexandru (2002). „Bârnele vechii biserici de lemn din Botiza, documente inedite de tehnică și artă constructivă în Maramureș la sfârșitul secolului XVI”. Arhitectura religioasă medievală din Transilvania. II: 230-248, ediție digitală. Baboș, Alexandru (2004). Tracing a Sacred Building Tradition, Wooden Churches, Carpenters and Founders in Maramureș until the turn of the 18th century. Norrköping: Lunds universitet. ISBN 91-7740-069-0 ediție digitală. Studii despre pictura bisericii Brătulescu, Victor (1941). „Biserici din Maramureș”. Buletinul Comisiunii Monumentelor Istorice. Cluj. XXXIV (107-110): 150 p. Ștefănescu, I. D. (1968). Arta veche a Maramureșului. București: Editura Meridiane. Porumb, Marius (1975). Icoane din Maramureș. Cluj-Napoca: Editura Dacia. Pop-Bratu, Anca (1982). Pictura murală maramureșeană. Meșteri zugravi și interferențe stilistice. București: Editura Meridiane. Vezi și Locuri din patrimoniul mondial Bârsana, Maramureș Mănăstirea Bârsana Legături externe Fișă monument Fișă și localizare de monument Situl oficial al Mănăstirii Bârsana Imagini din exterior Imagini din interior Patrimoniul mobil al bisericii de lemn, restaurat de Sanda și Pavel Bucur, păstrat în Muzeul Mănăstirii Bârsana, biserica de lemn nefiind electrificată